गुवाहाटी , 4 अक्टबर : गिख्रंथाव कभिड - 19 नि मुलुगनां साग्लोबनायनि जाहोनआव गुबुन हादरफोरजों लोगोसे भारतनि गेजेराव थानाय गुबुन गुबुन दारिमिन , कम्पानी आरो फालांगि बिथिङाव रांखान्थि लोरबां जानायबादिनो हान्था - मेला सिबिथाय होग्रा थामहिनबा , दावबायारिफोर रोगाग्रा गारि बिगोमाफोराबो रांखान्थि लोरबां जानायजों मोगा - मोगि जानांदों । जायनि थाखाय बासनि भाराखौ बांहोनायनि दाबिजों अल आसाम मथर ट्रेन्सपर्ट एस'सिएसनआ राइज्योनाङै फैगौ समबारनिफ्राय सिमा गैयै साखा बन्द फोसावदों । ट्रेन्सपर्ट एससिएसनआ फोरमायनाय बादिब्ला , कभिड - 19 नि जाहोनआव रांखांन्थियारि जेंनाजों मोगा - मोगि जानायनि थाखायनो बासनि भाराखौ बांहोनो थाखाय राहा लानो गोनां जादों आरो बे दाबिखौ लानानैनो सोमावसारनायनि हाबाफारि लानो गोनां जादों । गौथुमआ अजद होबावनाय बादिब्ला , सरकारआ गोबां रोखोमनि मुवा - बेसादफोर आरो पेट्रल - डिजेलफोरनि बेसेनफोरखौ बांहोबाय नाथाय बासनि भारा बांहोनायाव मेगन खाना जानानै थादों । सरकारआ पेट्रल - डिजेलनि बेसेनखौ सानफ्रोमबो बांहोबाय थादों आरो सोलिफु समाव दावबायारि बासफोराव 50 जौखोन्दोल' दावबायारिफोर दैखांनायनि बिथोन होदों । नाथाय 50 जौखोन्दो दावबायारिफोरखौल' दैखाङोब्ला बास बिगोमाफोरनि थाखाय जेबो मुलाम्फा फैया । बेनिखायनो जुदि भारानि बेसेनखौ बांहोयाब्ला सरकारआ जौसे जौखोन्दो दावबायारिफोरखौ गारिआव दैखांनायनि गनायथि होनांगौ । जुदि बे दाबिखौ गनायाब्ला फैबाय थानाय समफोराव ट्रेन्सपर्ट गौथुमआ सिमना गैयै सोमावसारलांबाय थागोन आरो हान्था - मेला सिबिथाय होनायनिफ्राय जानगाराव थागोन होन्नानै हुमखि होयो । 
आसाम ट्रेन्सपर्ट गौथुमआ 5 अक्टबरनिफ्राय सिमा गैयै साखा बन्द फोसावदों